# Κυκλώματα Φωτισμού Αλέ-Ρετούρ

Κύκλωμα Φωτισμού 1
Κύκλωμα Φωτισμού 2

Στα κυκλώματα φωτισμού όπως και σε όλα τα μονοφασικά κυκλώματα, για να τροφοδοτηθούν οι ηλεκτρικές καταναλώσεις με ηλεκτρική ενέργεια, χρειάζονται δύο καλώδια: α) τη φάση και β) τον ουδέτερο. Τα δύο αυτά καλώδια σχηματίζουν μία κλειστή αγώγιμη διαδρομή για την μεταφορά της ηλεκτρικής ισχύος. Επομένως, αν θελουμε να διακόψουμε την τροφοδότηση των ηλεκτρικών καταναλώσεων (πχ να σβήσουμε το φως) ή να την θέσουμε σε λειτουργία (να ανάψουμε το φως), τότε στις παροδοσιακές ηλεκτρικές εγκαταστάσεις, όπως αυτή του αντικειμένου, αρκεί να τοποθετήσουμε ένα διακόπτη κατά μήκος αυτής της αγώγιμης διαδρομής που είτε θα διακόπτει αυτή την αγώγιμη συνέχεια είτε θα την αποκαθιστά.
Το παρόν αντικείμενο πραγματεύεται δύο κυκλώματα φωτισμού αλέ-ρετουρ, δηλαδή κυκλώματα στα οποία μπορούμε να ελέγξουμε τα φωτιστικά σημεία από δύο ή περισσότερες θέσεις.

Σχεδιάστε το πολυγραμμικό διάγραμμα για ένα κύκλωμα φωτισμού ενός φωτιστικού σημείου που θα έλεγχεται από τέσσερις θέσεις και έπειτα ένα πολυγραμμικό διάγραμμα για έλεγχο από πέντε θέσεις. Τι παρατηρείτε όσον αφορά την πολυπλοκότητα της καλωδίωσης και το πλήθος των καλωδίων;

## Διευρεύνηση 1

Παρατηρήστε ότι και στα δύο πολυγραμμικά διαγράμματα οι διακόπτες συνδέονται στον αγωγό της φάσης και όχι στον ουδέτερο αν και ο έλεγχος των φωτιστικών σημείων θα ήταν εξίσου εφικτός και με σύνδεση στον ουδέτερο. Για ποιο λόγο γίνεται αυτή η επιλογή;

## Διευρεύνηση 2

Απαντώντας στην «Εφαρμογή» του αντικειμένου θα διαπιστώσατε τη μεγάλη πολυπλοκότητα της καλωδίωσης και το μεγάλο πλήθος καλωδίων που απαιτούνται. Γνωρίζετε κάποια εναλλακτική τεχνική ηλεκτρικών εγκαταστάσεων που απλοποιεί τον έλεγχο της λειτουργίας όχι μόνο των κυκλωμάτων φωτισμού αλλά και το σύνολο της ηλεκτρικής εγκατάστασης προσφέροντας και δυνατότητες «προγραμματισμού» της; Στην τεχνική αυτή, πως μεταφέρονται οι εντολές λειτουργίας των ηλεκτρικών καταναλώσεων από τα χειριστήρια (διακόπτες-μπουτόν) στους καταναλωτές; Τι είναι το "έξυπνο σπίτι" και το KNX; Αναζητήστε πληροφορίες στον ιστότοπο http://www.knx.gr/ ή σε ιστοτόπους εταιρειών που πωλούν υλικά ηλεκτρικών εγκαταστάσεων.

# Οδηγίες Χρήσης

Στο κεντρικό μέρος της οθόνης, πάνω από τα γραφικά υπάρχουν δύο πλαίσια με τίτλο «Κύκλωμα Φωτισμού 1» και «Κύκλωμα Φωτισμού 2». Πατώντας:

- στο πρώτο από αυτά, σχεδιάζεται το πολυγραμμικό διάγραμμα για ένα κύκλωμα φωτισμού με δύο ακραίους διακόπτες αλέ-ρετούρ ενώ
- στο δεύτερο, σχεδιάζεται το πολυγραμμικό διάγραμμα για ένα κύκλωμα φωτισμού με δύο ακραίους διακόπτες αλέ-ρετούρ και ένα μεσαίο διακόπτη.

Μπορείτε να μετακινείστε μεταξύ των δύο κυκλωμάτων πατώντας και σε κάποιο από τα δύο κουτιά επιλογής στην πτυσσόμενη επιλογή «Επιλογή κυκλώματος» στο πάνω δεξιά μέρος της οθόνης.
Ο χειρισμός των διακοπτών των δύο κυκλωμάτων μπορεί να γίνει είτε απευθείας πάνω στα γραφικά πατώντας πάνω στα πλαίσια των διακοπτών είτε από την επιλογή «Έλεγχος κυκλώματος» στο δεξιό μέρος της οθόνης. Κάθε φορά που ανάβει κάποιο φωτιστικό σημείο, σημειώνεται πάνω στο γραφικό η κλειστή αγώγιμη διαδρομή μέσα από την οποία διέρχεται το ρεύμα λειτουργίας του φωτιστικού σημείου.
Τέλος, στο κάτω δεξιά μέρος της οθόνης υπάρχει η δυνατότητα να δείτε κάποια στοιχεία θεωρίας, ενώ προτείνονται μία εφαρμογή και δύο διερευνήσεις σχετικά με το αντικείμενο.